রাজ্যের সাতটি মেল-এক্সপ্রেস, ৫৮টি প্যাসেঞ্জার এবং ১২টি লোকাল ট্রেনের যাত্রাপথের সময় কমাচ্ছে পূর্ব রেল। রেলমন্ত্রী পীযূষ গয়ালের নির্দেশে শুক্রবারই রেলের টাইম টেবিলে বড় পরিবর্তন আনা হয়েছে। আগামী ১ নভেম্বর থেকে পূর্ব রেলের ওই ট্রেনগুলি নতুন সময় মেনে চলবে। কিন্তু রাজ্যের বর্তমান রেল পরিকাঠামোয় ৭৭টি ট্রেনের যাত্রাপথ কীভাবে কমানো সম্ভব, সেই প্রশ্ন তুলেছেন হাওড়া এবং শিয়ালদহ ডিভিশনের একাধিক রেলকর্তা।
রেলের সিদ্ধান্ত, সারা দেশে মোট ৫০০টি ট্রেনের গতি বাড়িয়ে যাত্রাপথের সময় কমানো হবে। কিন্তু রেল সূত্রই জানাচ্ছে, বেশ কয়েকমাস ধরে হাওড়া এবং শিয়ালদহ ডিভিশনের অধিকাংশ প্যাসেঞ্জার, শহরতলির লোকাল ট্রেন বিলম্বে চলছে। হাওড়া-নিউ দিল্লি রাজধানী এক্সপ্রেস, হাওড়া-অমৃতসর মেল, হাওড়া-দিল্লি কালকা মেলের মতো গুরুত্বপূর্ণ ট্রেন অধিকাংশ দিনই হাওড়া থেকে সময়ে ছাড়ে না। সেখানে রেলমন্ত্রীর ‘ইচ্ছায়’ তৈরি নতুন টাইম টেবিল মেনে কীভাবে ওই ট্রেনগুলির যাত্রাপথের সময় কমানো সম্ভব, তা নিয়ে চিন্তায় রেলের কর্তারাই।
ঘটনা হল, কিছুদিন আগে পূর্ব রেলের জেনারেল ম্যানেজার হরীন্দ্র রাও হাওড়া স্টেশনে এক অনুষ্ঠানে জানিয়েছিলেন, রক্ষণাবেক্ষণের কাজ ও যান্ত্রিক ত্রুটির কারণে দেরিতে চলছে ট্রেন। এর ফলে শহরতলির যাত্রীদের ভোগান্তি হচ্ছে। অবশ্য এক-দু’বছরের মধ্যে এই সমস্যা মিটে যাবে বলে তিনি আশ্বাসও দেন।
ট্রেন চলাচলে বিলম্ব নিয়ে জেনারেল ম্যানেজারের ওই স্বীকারোক্তিকেই পরোক্ষে টেনে এনে পূর্ব রেলের এক কর্তা জানান, রেলের পরিকাঠামো তো একই রয়েছে। তার রক্ষণাবেক্ষণের জন্য অধিকাংশ ট্রেনই ভুগছে। এর উপর সমস্ত শাখার লাইনের মেরামতি ও কাজের জন্য একটি বড় অংশে দীর্ঘদিন ধরেই গতিবেগ নিয়ন্ত্রিত করে ট্রেন চালানো হয়। এইসব ত্রুটি রাতারাতি কীভাবে দূর করে ৭৭টি ট্রেনের যাত্রাপথের সময় কমানো সম্ভব, তা নিয়ে প্রশ্ন তুলেছেন তিনি।
রেলের কর্মীদেরও অভিযোগ, পণ্য বহনকারী গাড়িগুলিকে অগ্রাধিকার দিয়ে চালানোর জন্য প্যাসেঞ্জার ও লোকাল ট্রেনগুলি নিয়ন্ত্রিত করতে হচ্ছে। তার উপর প্ল্যাটফর্মের অভাবে একাধিকবার লাইন বদলের জন্য ট্রেনের গতি নিয়ন্ত্রিত হচ্ছে। সময়ে চলছে না অনেক ট্রেন। তারপরও কীভাবে নতুন টাইম টেবিল মেনে কম সময়ে ট্রেন চালানো যাবে, তা বোধগম্য হচ্ছে না বলেই মন্তব্য শিয়ালদহের এক রেল আধিকারিকের।
এদিকে, নতুন টাইম টেবিল অনুযায়ী, চারটি নতুন লোকাল ট্রেন চালু হচ্ছে। শিয়ালদহ-বহরমপুর লোকালের যাত্রাপথ বাড়ছে লালগোলা পর্যন্ত। আরও ছ’টি লোকাল ট্রেনের যাত্রাপথ বাড়ছে। শিয়ালদহ-অজমের এক্সপ্রেস, হাওড়া-হরিদ্বার দুন এক্সপ্রেস ও লালগোলা-কলকাতা এক্সপ্রেসের সময় পরিবর্তিত হচ্ছে।